ĦARSA ĠENERALI Kif taħdem is-sistema tar-riżorsi proprji llum? Bħalissa hemm erba' riżorsi proprji għall-baġit tal-UE: Dawn l-erba' riżorsi proprji jirrappreżentaw aktar minn 90% tad-dħul. Sorsi oħra ta' dħul jinkludu taxxi u tnaqqis ieħor mis-salarji tal-persunal tal-UE, imgħax bankarju, kontribuzzjonijiet minn pajjiżi mhux tal-UE għal ċerti programmi, imgħax fuq pagamenti tardivi u multi. Għaliex il-Kummissjoni qed tipproponi riżorsi proprji ġodda? Wara l-kriżi ekonomika bla preċedent ikkawżata mill-pandemija tal-COVID-19, l-UE qablet dwar NextGenerationEU, l-akbar pakkett ta' stimolu li qatt ġie ffinanzjat mill-baġit tal-UE. Attwalment, NextGenerationEU juża aktar minn EUR 800 biljun (fi prezzijiet attwali, EUR 750 biljun fi prezzijiet kostanti tal-2018), miġbura fis-swieq kapitali, biex jiffinanzja azzjonijiet speċifiċi ta' rkupru u reżiljenza f'perjodu ta' żmien limitat, sabiex tingħata spinta lit-tkabbir ekonomiku u jsir investiment f'futur aktar ekoloġiku u diġitali. Fis-16 ta' Diċembru 2020, il-Parlament Ewropew, il-Kunsill u l-Kummissjoni qablu li jakkumpanjaw lil NextGenerationEU bi pjan direzzjonali biex jiġu introdotti riżorsi proprji ġodda. It-tliet istituzzjonijiet qablu li “n-nefqa mill-baġit tal-Unjoni relatata mal-ħlas lura tal-Istrument ta' Rkupru tal-Unjoni Ewropea ma għandhiex twassal għal tnaqqis mhux dovut fin-nefqa tal-programm jew fl-istrumenti ta' investiment taħt il-Qafas Finanzjarju Pluriennali” u li “l-istituzzjonijiet ser jaħdmu biex jintroduċu biżżejjed riżorsi proprji ġodda bil-ħsieb li jkopru ammont li jikkorrispondi man-nefqa mistennija relatata mal-ħlas lura.” X'inhi l-kompożizzjoni tal-pakkett tar-Riżorsi Proprji? Il-Kummissjoni Ewropea tipproponi emenda tad-Deċiżjoni dwar ir-Riżorsi Proprji biex tintroduċi tliet kategoriji ġodda ta' riżorsi proprji bbażati fuq: Kemm se jiġi ġġenerat dħul mill-pakkett? Skont il-proposta tal-Kummissjoni, ir-riżorsi proprji l-ġodda se jiġu introdotti gradwalment mill-1 ta' Jannar 2023. Ladarba jkunu qed joperaw kif suppost, bħala medja matul il-perjodu 2026–2030, id-dħul għall-baġit tal-UE huwa stmat li jilħaq sa EUR 17 biljun fis-sena (fi prezzijiet kostanti tal-2018). Dan id-dħul se jintuża kemm għall-ħlas lura ta' NextGenerationEU kif ukoll għall-finanzjament tal-Fond Soċjali għall-Klima. Dawn l-istimi huma soġġetti għal inċertezzi, b'mod partikolari minħabba l-prezz tas-suq għall-kwoti tal-karbonju matul iż-żmien u l-ħtieġa li ssir ħidma fuq il-finalizzazzjoni u l-implimentazzjoni sussegwenti tal-Pilastru Wieħed tal-Qafas Inklużiv tal-OECD/G20. Ir-riżorsi proprji l-ġodda kif se jikkontribwixxu għall-ħlas lura ta' NextGenerationEU? Il-ħlas lura tas-self għal NextGenerationEU se jitqassam fuq aktar minn tliet deċennji, li għandu jiġi konkluż sal-2058. Huwa meħtieġ dħul suffiċjenti biex ikopri l-ħtiġijiet ta' ħlas lura tal-Unjoni għall-parti mhux ripagabbli tal-programm, f'konformità mal-istruttura ta' finanzjament u l-profil ta' ripagament ta' NextGenerationEU. Ammont ta' EUR 15-16-il biljun fi prezzijiet kurrenti jikkorrispondi għal profil ta' ħlas lura lineari mill-baġit tal-Unjoni għal appoġġ mhux ripagabbli bbażat fuq l-ippjanar tal-ħruġ tal-Kummissjoni għal NextGenerationEU, inkluża l-istruttura tal-maturità. It-tliet istituzzjonijiet qablu li r-riżorsi proprji l-ġodda għandhom jiġbru ammont li jkun biżżejjed biex ikopri n-nefqa mistennija għall-ħlas lura tal-kapital u l-imgħax tal-fondi mislufa taħt NextGenerationEU. Madankollu, ir-ripagamenti fl-aħħar mill-aħħar se jiġu ffinanzjati permezz tal-baġit ġenerali peress li ma hemm l-ebda “allokazzjoni” tar-riżorsi proprji f'konformità mal-prinċipju tal-universalità tal-baġit tal-UE. Riżorsi proprji ġodda jistgħu diġà jippermettu l-ħlas lura tas-self tan-NextGenerationEU taħt il-qafas finanzjarju pluriennali attwali. Għal dak il-għan, il-Kummissjoni qed tressaq proposta għal reviżjoni mmirata tal-qafas finanzjarju pluriennali attwali, li tippermetti li jiġi akkomodat il-ħlas lura tas-self ta' NextGenerationEU mal-introduzzjoni ta' riżorsi proprji ġodda. Il-Kummissjoni qed tipproponi taxxi tal-UE b'dan il-pakkett? Il-Kummissjoni ma tipproponix taxxi tal-UE bl-emenda tad-Deċiżjoni dwar ir-Riżorsi Proprji. L-iskema għall-Iskambju ta' Kwoti tal-Emissjonijiet u l-mekkaniżmu ta' aġġustament tal-karbonju fil-fruntiera huma strumenti bbażati fuq is-suq; l-effett anċillari tagħhom huwa l-ħolqien ta' dħul ġdid għall-Istati Membri. Il-Ftehim Qafas Inklużiv tal-OECD/G20 jindirizza l-evitar tat-taxxa u għandu l-għan li jiżgura li l-profitti jiġu ntaxxati fejn iseħħu l-attività ekonomika u l-ħolqien tal-valur. Direttiva futura tal-UE dwar ir-riallokazzjoni tad-drittijiet tat-tassazzjoni se tappoġġa l-implimentazzjoni tal-ftehim internazzjonali f'konformità mar-rekwiżiti tas-Suq Uniku tal-UE. Dawn l-istrumenti għandhom il-merti tagħhom. L-għan tar-reviżjoni tad-Deċiżjoni dwar ir-Riżorsi Proprji huwa li jiġi allokat sehem mid-dħul iġġenerat minn dawn l-istrumenti għall-baġit tal-UE. L-UE kif se tiġbor ir-riżorsi proprji? Il-modalitajiet għat-tqegħid għad-dispożizzjoni u għall-kontroll u s-superviżjoni tar-riżorsi proprji huma definiti f'atti legali separati. Il-Kummissjoni se tagħmel il-proposti rilevanti fl-ewwel nofs tal-2022. Il-proposti tal-lum kif jirrelataw mal-pakkett Fit for 55? Ir-riżorsi proprji proposti huma konsistenti mal-pakkett Fit for 55 u jikkomplementawh. Dan tal-aħħar huwa sett ta' diversi proposti leġiżlattivi mmirati lejn it-tnaqqis tal-emissjonijiet netti tal-gassijiet b'effett serra b'mill-inqas b'55 % sal-2030 meta mqabbla mal-livelli tal-1990. L-iskambju tal-kwoti tal-emissjonijiet u l-mekkaniżmu ta' aġġustament tal-karbonju fil-fruntiera għandhom l-għan li jiksbu l-objettivi ambjentali. Huwa xieraq li sehem mid-dħul tagħhom jiġi allokat għall-baġit tal-UE, minħabba li huma mekkaniżmi pan-Ewropej ibbażati fuq objettivi u prinċipji Ewropej. Barra minn hekk, il-baġit tal-UE — inkluż NextGenerationEU — jikkontribwixxi b'mod qawwi għall-finanzjament tat-tranżizzjoni lejn ekonomija newtrali għall-klima. B'mod partikolari, Fond Soċjali għall-Klima ġdid se jipprovdi finanzjament dedikat għall-investimenti fir-rinnovazzjoni, sistemi ġodda tat-tisħin u t-tkessiħ, u mobilità aktar nadifa. Il-Fond Soċjali għall-Klima se jiġi ffinanzjat mill-baġit tal-UE b'pakkett finanzjarju ta' EUR 72.2 biljun fi prezzijiet attwali (li jikkorrispondi għal EUR 58.4 biljun fi prezzijiet tal-2018) matul il-perjodu 2025–2032. Il-pakkett finanzjarju totali tal-Fond fil-prinċipju jikkorrispondi għal ammont ekwivalenti għal madwar 25% tad-dħul mistenni mis-sistema l-ġdida għall-iskambju ta' kwoti tal-emissjonijiet għall-bini u t-trasport bit-triq. Xi tfisser il-proposta tal-Kummissjoni għall-Istati Membri? Il-proposta tal-Kummissjoni tikseb bilanċ tajjeb bejn il-ħtiġijiet u l-prijoritajiet differenti tal-Istati Membri: Il-pakkett jippreserva s-sovranità fiskali tal-Istati Membri. Il-Kummissjoni ma tipproponix taxxi ġodda. Għall-kuntrarju, sehem biss mid-dħul iġġenerat minn dawn l-istrumenti tal-UE jgħaddi għall-baġit tal-UE. Fl-istess ħin, il-pakkett jindirizza l-ekwità bil-mekkaniżmu ta' aġġustament tas-solidarjetà. Barra minn hekk, ir-riżorsi proprji l-ġodda jikkontribwixxu għall-finanzjament tal-Fond Soċjali għall-Klima li se jindirizza l-impatti soċjali tat-tranżizzjoni lejn ekonomija b'livell baxx ta' emissjonijiet tal-karbonju. Sorsi ġodda ta' dħul huma għalhekk indispensabbli għall-adozzjoni tal-pakkett globali “Fit for 55”. Fl-aħħar nett, riżorsi proprji ġodda huma indispensabbli għal perjodu ta' żmien fit-tul biex jinżamm baġit imdaqqas tal-UE li se jibqa' kapaċi jiffinanzja, minbarra l-politiki tradizzjonali eżistenti, prijoritajiet bħar-riċerka u l-investiment, l-ispazju u l-migrazzjoni. Riżorsa proprja tal-Iskema għall-Iskambju ta' Kwoti tal-Emissjonijiet Kif se taħdem ir-riżorsa proprja proposta għall-iskambju ta' kwoti tal-emissjonijiet? L-iskema għall-Iskambju ta' Kwoti tal-Emissjonijiet hija strument pan-Ewropew, li tiġġenera dħul għall-Istati Membri. Illum, dan il-mekkaniżmu japplika għas-setturi tal-ġenerazzjoni tal-enerġija u tal-industrija, kif ukoll għall-avjazzjoni fl-Ewropa. Bil-pakkett Fit for 55, dan se jiġi estiż progressivament għas-settur marittimu, filwaqt li l-kwoti kollha tal-avjazzjoni se jiġu rkantati gradwalment sal-2026. Barra minn hekk, ir-reviżjoni tad-Direttiva dwar l-Iskambju ta' Kwoti tal-Emissjonijiet tipprevedi Skema ġdida għall-Iskambju ta' Kwoti tal-Emissjonijiet li tkopri t-trasport bit-triq u l-bini. Il-Kummissjoni tipproponi li sehem limitat tad-dħul totali mill-biċċa l-kbira tal-irkantar tal-kwoti tal-emissjonijiet u l-kwoti mhux irkantati li għalihom l-Istat Membru għandu xi flessibbiltajiet diskrezzjonali jsir parti mill-baġit tal-UE. Il-Kummissjoni tipproponi wkoll mekkaniżmu temporanju ta' aġġustament tas-solidarjetà biex jiġi evitat impatt eċċessivament rigressiv fuq il-kontribuzzjonijiet mill-iskambju tal-emissjonijiet għal xi Stati Membri. Dan il-mekkaniżmu se jillimita b'mod partikolari l-kontribuzzjoni minn Stati Membri b'introjtu baxx u b'intensità għolja ta' karbonju — u jiżgura li l-Istati Membri bi dħul ogħla, b'intensità baxxa ta' karbonju jħallsu kontribuzzjoni ġusta. Għaliex id-dħul mill-iskambju tal-kwoti tal-emissjonijiet għandu jsir riżorsi proprji? L-Iskema għall-Iskambju ta' Kwoti tal-Emissjonijiet hija strument pan-Ewropew għall-klima, li jiġġenera wkoll dħul. L-installazzjonijiet u l-inġenji tal-ajru diġà koperti mis-sistema huma soġġetti għall-istess regoli madwar l-UE. Hemm prezz uniku tal-karbonju madwar l-UE għas-setturi koperti. Bl-istess mod, is-Sistema l-ġdida għall-Iskambju ta' Kwoti tal-Emissjonijiet għall-bini u t-trasport bit-triq se tapplika fl-UE kollha. Għalhekk huwa xieraq li sehem limitat tad-dħul mill-Iskema għall-Iskambju ta' Kwoti tal-Emissjonijiet jiġi ttrasferit għall-baġit tal-UE. Kif se jaħdem il-mekkaniżmu ta' aġġustament tas-solidarjetà għar-riżorsi proprji tal-ETS? Bil-mekkaniżmu ta' solidarjetà l-ġdid applikat għar-riżorsa proprja bbażata fuq l-ETS, is-sehem tal-kontribuzzjoni ta' Stat Membru bi dħul aktar baxx għandu jkun limitat għal darba u nofs is-sehem tagħhom fl-Introjtu Nazzjonali Gross (ING) tal-UE. Bl-istess mod, biex jiġi żgurat li l-Istati Membri kollha jħallsu sehem ġust, is-sehem tar-riżorsa proprja tal-ETS ma għandux ikun sproporzjonat għall-prosperità relattiva tal-Istati Membri. Riżorsa propja tal-Mekkaniżmu ta' Aġġustament tal-Karbonju fil-Fruntieri Kif se jaħdem il-mekkaniżmu ta' aġġustament tal-karbonju fil-fruntiera? Bl-objettiv tan-newtralità klimatika sal-2050 u bl-ambizzjoni li l-emissjonijiet Ewropej jitnaqqsu b'mod aktar rapidu sal-2030, jeħtieġ li l-UE timplimenta miri ta' tnaqqis ogħla fid-deċennji li ġejjin. Sabiex jiġi żgurat li l-isforz tal-UE ma jiġix imfixkel mir-rilokazzjoni tal-emissjonijiet tal-karbonju, se jiġi stabbilit mekkaniżmu ta' aġġustament tal-karbonju fil-fruntiera b'mod li jkun kompatibbli mad-WTO. Dan se japplika għall-ħadid u l-azzar, is-siment, l-aluminju, il-fertilizzanti u l-elettriku fl-ewwel fażi. Il-mekkaniżmu ta' aġġustament tal-karbonju fil-fruntiera (CBAM) se jiżgura li l-prodotti importati minn barra l-UE jġarrbu spejjeż għall-emissjonijiet tas-CO2 tagħhom allinjati mal-prodotti tal-UE li bħalissa huma soġġetti għall-Iskema tal-UE għan-Negozjar ta' Emissjonijiet. L-importaturi se jkollhom jiksbu ammont suffiċjenti ta' ċertifikati biex ikopru l-emissjonijiet inkorporati tal-oġġetti importati tagħhom. Dan ifisser li l-prodotti importati għandhom jiġu pprezzati, daqslikieku ġew prodotti fl-UE. F'każ li dawk l-oġġetti jkunu ħallsu prezz tal-karbonju fl-oriġini, dan jitnaqqas biex tiġi evitata l-ispiża doppja. Mekkaniżmu bħal dan jippromwovi industriji aktar nodfa f'pajjiżi mhux tal-UE, iħeġġeġ lill-pajjiżi terzi jintroduċu miżuri ta' pprezzar tal-karbonju u jiżgura ġustizzja għall-kumpaniji tal-UE. 75% tad-dħul li ġej mill-bejgħ ta' dawn iċ-ċertifikati se jiġi ttrasferit għall-baġit tal-UE. Konsegwentement, l-Istati Membri se jkunu jistgħu jżommu 25 % tad-dħul iġġenerat mill-bejgħ ta' ċertifikati tal-Mekkaniżmu ta' Aġġustament tal-Karbonju fil-Fruntieri. Is-CBAM se jibda tiġġenera dħul wara perjodu tranżitorju (2023–2025). Għaliex id-dħul mill-mekkaniżmu ta' aġġustament tal-karbonju fil-fruntiera għandu jsir riżorsa proprja? Il-Mekkaniżmu ta' Aġġustament tal-Karbonju fil-fruntiera jindirizza r-riskju ta' rilokazzjoni tal-emissjonijiet tal-karbonju u tappoġġa l-ambizzjoni akbar tal-UE dwar il-mitigazzjoni tat-tibdil fil-klima. Hija kompatibbli mad-WTO. Minħabba n-natura pan-Ewropea ta' dan l-istrument, huwa xieraq li d-dħul rilevanti jakkumula għall-baġit tal-UE bħala riżorsa proprja. Riżorsa proprja bbażata fuq il-profitti riallokati ta' kumpaniji multinazzjonali kbar ħafna Kif se taħdem ir-riżorsa proprja bbażata fuq il-Pilastru Wieħed tal-Qafas Inklużiv tal-OECD/G20? Il-Ftehim dwar il-Pilastru Wieħed tal-OECD/G20 jipprevedi riallokazzjoni tal-profitti ta' kumpaniji multinazzjonali, minn għadd ta' setturi, b'fatturat globali konsolidat ta' mill-inqas EUR 20 biljun u marġni ta' profitt qabel it-taxxa ta' aktar minn 10 % abbażi tal-kunċett ta' ġurisdizzjonijiet tas-suq finali fejn jintużaw jew jiġu kkunsmati oġġetti jew servizzi. L-Istati Membri se jipprovdu kontribuzzjoni proporzjonali għall-profitti taxxabbli riallokati. Għalkemm id-dettalji kollha tal-implimentazzjoni tal-Ewwel Pilastru tar-riforma tat-tassazzjoni korporattiva internazzjonali għadhom ma ġewx solvuti, il-proposta tat-22 ta' Diċembru 2021 turi l-impenn tal-Kummissjoni biex tiżgura li l-ftehim OECD/G20 jiġi implimentat malajr u b'suċċess. L-użu tiegħu bħala bażi għal riżorsa proprja tal-UE jista' jikkontribwixxi aktar għall-ħlas lura ta' NextGenerationEU. Il-Kummissjoni impenjat ruħha li tipproponi Direttiva fl-2022 li timplimenta dan il-ftehim f'konformità mar-rekwiżiti tas-suq uniku. Ir-riżorsa proprja se tidħol fis-seħħ ladarba din id-Direttiva tiġi trasposta fil-liġi nazzjonali soġġetta għar-ratifika u l-applikazzjoni effettiva tar-riforma tat-taxxa mis-sħab internazzjonali. Reviżjoni tal-QFP Għaliex il-Kummissjoni qed tipproponi li temenda r-regolament dwar il-QFP 2021–27? Il-Kummissjoni qed tipproponi reviżjoni mmirata tar-Regolament tal-Kunsill (UE, Euratom) 2020/2093 tas-17 ta' Diċembru 2020 li jistabbilixxi l-QFP 2021–2027 għall-finijiet li ġejjin: Għaliex il-Kummissjoni tipproponi li żżid il-limiti massimi tal-QFP għall-Fond Soċjali għall-Klima? Fl-14 ta' Lulju, il-Kummissjoni pproponiet strument ta' finanzjament ġdid għall-perjodu 2025–2032: Il-Fond Soċjali għall-Klima, b'pakkett finanzjarju kumplessiv ta' EUR 72.2 biljun fi prezzijiet attwali, li minnhom EUR 23.7 biljun (fi prezzijiet attwali) għall-2025–2027. Żieda korrispondenti tal-limiti massimi rilevanti tan-nefqa tal-QFP 2021–2027 (li huma espressi fi prezzijiet tal-2018) għas-snin 2025, 2026 u 2027 hija meħtieġa biex tiffinanzja n-nefqa relatata għall-Fond il-ġdid. Huwa għalhekk propost li l-limiti massimi jiżdiedu b'EUR 20.9 biljun (prezzijiet tal-2018), li jikkorrispondu għall-pakkett ta' EUR 23.7 biljun fi prezzijiet attwali proposti f'Lulju 2021. F'konformità mal-objettivi tal-Fond biex jittaffew l-effetti tal-iskambju l-ġdid tal-emissjonijiet għall-bini u t-trasport bit-triq fuq unitajiet domestiċi, mikrointrapriżi u utenti tat-trasport vulnerabbli, il-Fond huwa fornut minn qabel sal-2025, biex l-Istati Membri jkunu jistgħu jantiċipaw l-effetti tal-estensjoni. Għall-perjodu 2025–2032, il-Fond se jiġi ffinanzjat mid-dħul ġenerali taħt il-baġit tal-Unjoni, li mill-2026 se jinkludi d-dħul mill-iskambju ta' kwoti tal-emissjonijiet għall-bini u t-trasport bit-triq kif previst fl-emenda għad-Deċiżjoni dwar ir-Riżorsi Proprji. Għal Aktar Informazzjoni Stqarrija għall-istampa Skedi informattivi Atti legali Dħul | Il-Kummissjoni Ewropea (europa.eu)